joelniklaus/EU_Wikipedias huggingface dataset:
Messerschmitt Me 410

Messerschmitt Me 410 Hornisse ("herhiläinen") oli toisen maailmansodan aikainen, Saksan ja Unkarin käyttämä raskas hävittäjälentokone. Se oli Me 210:n jatkokehittelymalli, johon oli korjattu Me 210:ä vaivannut vakausongelma.

Suunnittelu ja kehitys

Me 210:n suunnittelu oli aloitettu jo vuonna 1939, mutta se osoittautui erittäin epävakaaksi eikä koskaan päässyt täysimittaiseen tuotantoon. Useita muutoksia tehtiin versioissa Me 210C ja D. Tutkimusten edetessä Me 210D:hen päätettiin sen sijaan ottaa käyttöön kokonaan uusi konetyyppi, Me 410.

Suurin ero Me 210:n ja 410:n välillä oli Daimler-Benz DB 603 -moottorien käyttöönotto. DB 603 -malli oli tehokkaampi kuin Me 210 C:ssä käytetty Daimler-Benz DB 605. Moottorin suorituskyvyn kasvaessa Me 410:n maksiminopeus oli 625 km/h. Huomattavasti parantuivat myös kohoamisnopeus, toimintakorkeus ja ennen kaikkea matkanopeus, joka nousi 579 kilometriin tunnissa.

Koneessa oli aikaisemmasta versiosta pidennetty nokka ja huippuluokan etureunasolakot, joita molempia oli testattu Me 210:ssä ja todettu huomattavasti käsittelyä parantavaksi. Solakot oli alun perin tarkoitus lisätä itse Me 210:een.

Toimitukset alkoivat tammikuussa 1943, kaksi vuotta myöhemmin kuin alkuperäinen suunnitelma oli vaatinut, ja jatkuivat syyskuuhun 1944 asti, jolloin yhteensä 1160 konetta oli rakennettu Messerschmittin Augsburgin ja Dornierin Münchenin tehtailla.

Lähteet
Me 410 Royal Air Force museumissa.

Me 410
Saksalaiset hävittäjälentokoneet
1940-luvun hävittäjälentokoneet
West Lochin onnettomuus

West Lochin onnettomuus oli toisen maailmansodan aikainen salassa pidetty räjähdysonnettomuus, joka johti 163 ihmisen kuolemaan Pearl Harborin laivastotukikohdassa Havaijilla 21. toukokuuta 1944. Tuolloin valmisteltiin operaatio Forageria, jonka tavoite oli Mariaanien saarten maihinnousu. Maihinnousualukset olivat lastatut täyteen aseita, ammuksia ja polttoainetta.

Tapauksen asiakirjat tulivat julkisiksi vasta vuonna 1960.

Lähteet 

Vuoden 1944 onnettomuudet
Havaijin historia
Räjähdysonnettomuudet Yhdysvalloissa
Yhdysvaltain laivaston historia
Aalto-yliopiston sähkötekniikan korkeakoulu

Aalto-yliopiston sähkötekniikan korkeakoulu (Aalto ELEC, , ) on yksi vuoden 2011 alussa toimintansa aloittaneista Aalto-yliopiston korkeakouluista, jotka muodostuivat Aalto-yliopiston teknillisen korkeakoulun jakautuessa neljään osaan.

Tutkimus Sähkötekniikan korkeakoulussa jakautuu kolmeen pääalueeseen: sähkötekniikkaan, tieto- ja viestintäteknologiaan sekä fysiikan sovelluksiin. Tutkimustoiminta keskittyy yhteiskunnan suurten kysymysten, kuten energian ja ympäristön sekä terveyden ja hyvinvoinnin asettamiin tutkimushaasteisiin. Teknologioiden painopistealueita ovat ICT eli tieto- ja viestintäteknologia sekä mikro- ja nanoteknologia .

Sähkötekniikan korkeakoulu edistää korkealuokkaista tiedettä, teknologiaa ja innovaatioita suomalaisen yhteiskunnan ja koko ihmiskunnan hyödyksi.

Opiskelu 
Sähkötekniikan kandidaattiohjelmassa on neljä hakukohdetta: automaatio ja robotiikka, informaatioteknologia, elektroniikka ja sähkötekniikka sekä bioinformaatioteknologia. Kandidaattiohjelman pääaineet ovat laaja-alaisia ja tarjoavat opiskelijalle mahdollisuuden löytää oman alansa ennen diplomi-insinööritutkinnon pääaineen valintaa. Kaikki Sähkötekniikan korkeakoulun maisteriohjelmat ovat englanninkielisiä ja kansainvälisiä.

Suomenkieliset koulutusalat 
 Automaatio ja robotiikka
 Informaatioteknologia
 Bioinformaatioteknologia
 Elektroniikka ja sähkötekniikka
Englanninkielinen kandidaattiohjelma

 Digital Systems and Design

Englanninkieliset maisteriohjelmat 
 Automation and Electrical Engineering
 Computer, Communication and Information Sciences
Pääaineet: Communications Engineering, Acoustics and Audio Technology
 Electronics and Nanotechnology
 Life Science Technologies
Advanced Energy Solutions - Sustainable Energy Systems and Markets

Erasmus Mundus -maisteriohjelmat 
 Space Science and Technology (SpaceMaster)
Smart Systems Integrated Solutions

Laitokset ja muut yksiköt 

Laitokset
 Elektroniikan ja nanotekniikan laitos 
 Signaalinkäsittelyn ja akustiikan laitos 
 Sähkötekniikan ja automaation laitos
 Tietoliikenne- ja tietoverkkotekniikan laitos

Muut yksiköt
 Metsähovin radiotutkimusasema
 Akustiikan laboratorio
 Otanano

Lähteet

Aiheesta muualla 
 Aalto-yliopiston sähkötekniikan korkeakoulun kotisivut
NACA-rengas

NACA-rengas oli etenkin yksimoottorisen lentokoneen tähtimoottorin suojus, joka vähensi jopa 60 % moottorin ilmanvastusta ja paransi ilmajäähdytyksen ominaisuuksia. Sen kehitti yhdysvaltalainen NACA vuonna 1927. Testaus tehtiin Curtiss Hawk AT-5A-konella, jossa oli Wright R-790 Whirlwind J-5 moottori. Vuodesta 1932 alkaen likimain jokaiseen tähtimoottoriin asennettiin NACA-rengas.

Lähteet

Aiheesta muualla
 NACA Low-Drag Engine Cowling Essay - details on development of the cowling.
 Abstract of NACA TN 301 report and .pdf file
 Archive of NACA reports 1917-1958
 
Aerodynamiikka
Lentokonekomponentit
Ill (Itävalta)

Ill on 72 kilometrin pituinen Reinin sivujoki Vorarlbergissa Itävallan länsiosassa. 

Ill saa alkunsa Keski-Alpeilta ja kulkee Montafonin laakson halki. Se laskee Reiniin, Sveitsin ja Itävallan rajajokeen, Feldkirchin pohjoispuolella Illspitzissä.

Lähteet

Aiheesta muualla 

Reinin vesistö
Itävallan joet
Vorarlberg
Daughters of Snow

Daughters of Snow on Harri J. Rantalan ohjaama lyhytelokuva vuodelta 2007.
Sen pääosissa näyttelevät Rosanna Kemppi, Reetta Jouttimäki ja Olli Kontulainen.

Juoni 
Daughters of Snow on skandinaavinen tarina intohimon aiheuttamasta lumisokeudesta. Talvinen draama kertoo napakelkalla leikkivistä siskoksista Anniinasta ja Emiliasta. Siskosten lapsuudesta läheisiä välejä hiertää rakkaus samaan mieheen Olaviin. Iloinen yhdessä olo muuttuu, kun tulee petetyn Anniinan vuoro antaa vauhtia Emilialle. Kelkan vauhti kiihtyy äärimmilleen ja johtaa lopputulokseen, jota kukaan ei toivonut.

Festivaalit 
Daughters of Snow kutsuttiin kaikkiaan 39 festivaalille 18 maassa.

Merkittävimmät festivaalit 
 7. Film Front Film Festival, Novi Sad Serbia 2007 (Official Competition)
 10. Dhaka International Short Film Festival, Dhaka Bangladesh 2008 (Official Competition)
 38. Tampere International Film Festival, Tampere Suomi 2008 (Official Competition)
 9. Las Palmas International Film Festival, Las Palmas Espanja 2008 (Official Competition)
 31. Grenzland-Filmtage Film Festival, Selb Saksa 2008 (Official Competition)
 61. Cannes Film Festival, Cannes Ranska 2008 (Short Film Corner)
 6. Ischia International Film Festival, Ischia Italia 2008 (Official Competition)
 19. São Paulo International Short Film Festival, São Paulo Brasilia 2008 (Official Competition)
 25. Kettupäivät, Helsinki Suomi 2008 (Official Competition)
 10. Madurai International Short Film Festival, Madurai Intia 2008 (Official Competition)

Palkinnot 
 7. Film Front Film Festival, Novi Sad Serbia 2007
Film Front Award

 31. Grenzland-Filmtage Festival, Selb Germany 2008
Honourable Mention

 36. Festival der Nationen, Ebensee Austria 2008
Honourable Mention

 10. Madurai International Film Festival, Madurai India 2008
Honourable Mention

Suomen ensi-ilta 
Elokuvan Suomen ensi-ilta oli 07.11.2007 Kauniaisissa Nya Paviljongenissa.

Suomalaiset lyhytelokuvat
Vuoden 2007 elokuvat
Harri J. Rantalan ohjaamat elokuvat
Svein Oddvar Moen

Svein Oddvar Moen (s. 22. tammikuuta 1979) on norjalainen jalkapalloerotuomari. Hän aloitti tuomaroinnin vuonna 1996. Norjan korkeimmalla sarjatasolla Tippeligaenissa hän tuomitsi ensimmäisen kerran vuonna 2004. Vuotta myöhemmin Moenista tuli kansvälinen erotuomari. Hän on ammatiltaan ambulanssikuski.

Lähteet

Aiheesta muualla 
 Svein Oddvar Moen esittely World Football -sivustolla 
 Svein Oddvar Moenin tilastot WorldReferee -sivustolla 

Norjalaiset jalkapallotuomarit
Vuonna 1979 syntyneet
Elävät henkilöt
Toukokuun aukion äidit

Toukokuun aukion äidit () on argentiinalainen lapsensa Likaisessa sodassa menettäneiden äitien perustama järjestö. Argentiinan Likaisessa sodassa "katosi" vuosien 1976 ja 1983 välillä arvioista riippuen 10 000–30 000 ihmistä.

Aiheesta muualla
Kaleva.fi, Likaista sotaa siivotaan yhä

Argentiinan politiikka
Naisjärjestöt
Henryk Arctowski

Henryk Arctowski (15. heinäkuuta 1871 – 21. helmikuuta 1958) oli puolalaissyntyinen tieteilijä ja napa-alueiden tutkija. 

Arctowski osallistui vuonna 1897 Belgian antarktiselle tutkimusmatkalle, joka kesti vuoteen 1899 asti. Hän osallistui matkan päätyttyä retken aikana kerätyn tiedon analysointiin Belgiassa. Arctowski oli toisen maailmansodan syttyessä vuonna 1939 Yhdysvalloissa eikä voinut tämän takia enää palata Puolaan, vaan hän otti vastaan työn Smithsonian-instituutissa Washingtonissa.

Arctowskin mukaan on nimetty puolalainen Kuningas Yrjön saarella sijaitseva Henryk Arctowskin tutkimusasema sekä useita maantieteellisiä paikkoja Antarktiksella sekä Länsimaan saarella.

Aiheesta muualla 
 The Polish Antarctic Station, Henryk Arctowski Henryk Arctowskin tutkimusaseman englanninkieliset sivut. 
 The Polish Antarctic Station, Henryk Arctowski - Henryk Arctowski 

Puolalaiset tieteilijät
Naparetkeilijät
Puolalaiset tutkimusmatkailijat
Vuonna 1871 syntyneet
Vuonna 1958 kuolleet
Jumalaa paossa

Jumalaa paossa on Mika Waltarin esikoisteos, jonka Waltari kirjoitti ollessaan 17-vuotias. Suomen merimieslähetysseura tilasi ja kustansi romaanin vuonna 1925. Ajatuksen tilata uskonnollinen nuorisokirja kirjallisia taipumuksia osoittaneelta abiturientilta sai Mika Waltarin setä Toivo Waltari, joka johti noihin aikoihin Merimieslähetysseuraa ja toimitti sen julkaisusarjaa. Mika Waltari ei myöhemmin urallaan tuonut kirjaa erityisemmin esille ja hänen esikoisteoksenaan mainittiin usein Suuri illusioni.

Lähteet

Aiheesta muualla 
 Teppo Kulmala: Jumalaa paossa. Keskisuomalainen 11.4.2008.

Mika Waltarin teokset
Vuoden 1925 kirjat
Uskontoteemainen kaunokirjallisuus
Paulette Dubost

Paulette Dubost (Paulette Marie Emma Deplanque; 8. lokakuuta 1910 Pariisi – 21. syyskuuta 2011) oli ranskalainen näyttelijä, joka aloitti uransa 7-vuotiaana Pariisin oopperassa. Hän esiintyi sittemmin muun muassa Lisetten roolissa Jean Renoir’n elokuvassa Pelin säännöt (1939). Renoir’n lisäksi muita ohjaajia, joiden kanssa Dubost työskenteli, olivat muiden muassa Jacques Tourneur, Marcel Carné, Julien Duvivier, Preston Sturges ja Max Ophüls. Hän esiintyi filmeissä vanhuusiälläkin: hänen filmografiansa ulottuu vuodesta 1931 vuoteen 2007.

Lähteet

Aiheesta muualla 
 Paulette-dubost.com , 
 

Ranskalaiset näyttelijät
Vuonna 1910 syntyneet
Vuonna 2011 kuolleet
Yli satavuotiaiksi eläneet ranskalaiset
Get Off of My Cloud

Get Off of My Cloud on brittiläisen The Rolling Stones -yhtyeen vuonna 1965 ilmestynyt kappale ja single. Se oli yhtyeen viides perättäinen ykköshitti Britanniassa, missä sitä myytiin nopeassa tahdissa 250 000 kappaletta sekä toinen perättäinen listaykkönen Yhdysvalloissa. ”Get Off of My Cloud” sisältyi Yhdysvalloissa julkaistulle albumille December's Children (And Everybody's), mutta Britanniassa se ilmestyi vain singlenä.

Kappaleen sanoitus leikittelee huumeisiin viittaavilla termeillä, minkä vuoksi jotkut radiokanavat karttoivat kappaletta. Solisti Mick Jaggerin mukaan hän teki kappaleen sanoituksen ja kitaristi Keith Richards puolestaan sävellyksen. Richards on kertonut, että kappale oli ”painu pois” -kehotus niille, jotka jatkuvasti vaativat yhtyettä tekemään seuraajan menestyssingle ”(I Can’t Get No) Satisfactionille”.

Anne Taskinen alias Heinäsirkka levytti kappaleen vuonna 1986 nimellä ”Helsingin yöt”. Käännös oli Taskisen oma.

Kappaleet singlellä
A-puoli

B-puoli
 (Britannia)
 (Yhdysvallat)

Lähteet

The Rolling Stonesin kappaleet
Vuoden 1965 kappaleet
Støren

Støren on kirkonkylä/taajama Etelä-Trøndelagin läänissä Keski-Norjassa ja Midtre Gauldalin kunnan hallinnollinen keskus. Taajama sijaitsee noin 50 kilometriä Trondheimista etelään ja siellä asuu 2 037 asukasta 2009. 

Tiet E6 ja riksvei30 tapaavat Størenissä. Kirkonkylä on kahden rautatielinjan Dovrebanen ja Rørosbanen liitoskohta, kuten myös lohijokien Gaula ja Sokna yhtymäpaikka.

Historiaa 
Støren oli aiemmin oma itsenäinen kuntansa, mutta 1. tammikuuta 1964, Støren, Budal, Singsås ja Soknedal yhdistettiin uudeksi Midtre Gauldalin kunnaksi.

Størenin kirkko on vuodelta 1817.

Aiheesta muualla 
 Støren museum og historielag 

Norjan kylät
Midtre Gauldal
Norjan taajamat
Dag-Eilev Fagermo

Dag-Eilev Fagermo (s. 28. tammikuuta 1967) on norjalainen jalkapallovalmentaja ja entinen pelaaja. Helmikuusta 2020 lähtien hän on toiminut Vålerengan päävalmentajana.

Ura

Fagermo pelasi omalla urallaan Norjan alemmilla sarjatasoilla edustaen Raufossia, Kjappia ja Snøggiä. Valmennusuransa hän aloitti 1995 IL Skparhedinissä, joka pelasi Fagermon johdolla parhaimmillaan Norjan kolmanneksi korkeimmalla sarjatasolla. Vuonna 2002 hän siirtyi Pors Grenlandin päävalmentajaksi ja nosti seuran Adeccoligaeniin, jossa se pelasi Fagermon johdolla kaudella 2004. Tämän jälkeen hän jätti seuran ja valmensi kaudella 2005 Notoddenia.

Kaudella 2006 Fagermo johdatti Strømsgodsetin Adeccoligaenin voittajana pääsarjaan. Fagermon debyyttikausi pääsarjavalmentajana sujui hyvin ja seura varmisti sarjapaikkansa sijoittumalla kymmenenneksi. Kauden 2007 jälkeen Fagermo jätti Strømsgodsetin ja siirtyi Odd Grenlandin päävalmentajaksi. 

Oddissa Fagermo onnistui heti ensimmäisellä kaudellaan tavoitteessaan palauttaa seura pääsarjatasolle. Pääsarjassa Fagermon valmentama seura on sen jälkeen säilynytkin. Ensimmäinen kausi toi heti komeasti neljännen sijan ja kaudella 2014 joukkue sijoittui kolmanneksi. Norjan cupissa Fagermo luotsasi Oddin välieriin kolmesti perättäin vuosina 2008–2010 ja finaaliin vuonna 2014. 

Tammikuun lopussa 2020 Fagermo jätti Oddin yli 10 vuoden valmennuspestinsä jälkeen ja siirtyi Vålerengan päävalmentajaksi.

Meriitit

 Adeccoligaen (2): 2006, 2008

Lähteet

Norjalaiset jalkapalloilijat
Norjalaiset jalkapallovalmentajat
Vuonna 1967 syntyneet
Elävät henkilöt
Andreas Johnson

Andreas Johnson (s. 22. maaliskuuta 1970 Bjärred) on ruotsalainen pop/rock -laulaja ja lauluntekijä.

Debyyttialbuminsa, Cottonfish Tales hän julkaisi vuonna 1997. Vuonna 1999 hän teki kansainvälisen hitin "Glorious", jota on käytetty myös mm. Volvon, Nutellan ja Vauxhallin mainoksissa. Single julkaistiin hänen toisella albumillaan Liebling.

Johnsonin kolmas albumi Deadly Happy, julkaistiin vuonna 2002, ja neljäs albumi Mr Johnson, Your Room Is On Fire vuonna 2005. Vuonna 2006 Johnson osallistui Ruotsin Euroviisukarsintaan, Melodifestivaleniin, jossa hän sijoittui kolmanneksi.

24. helmikuuta 2007 Johnson osallistui toistamiseen Ruotsin Melodifestivalen -kilpailuun, kappaleella "A Little Bit of Love", joka selviytyi kilpailun finaaliin. 10. maaliskuuta 2007 kappale sijoittui toiseksi Ruotsin karsinnassa, häviten The Arkin kappaleelle "The Worrying Kind".

Vuonna 2008 hän osallistui Melodifestivaleniin yhdessä Carola Häggkvistin kanssa. Heidän esittämä kappale ei selviytynyt Ruotsin karsinnan finaaliin. Vuoden 2010 Melodifestivaleniin hän osallistui kappaleella "We Can Work It Out", joka sijoittui finaalissa kuudenneksi. Hän osallistui kilpailuun myös vuosina 2012 ja 2015, kappaleilla "Lovelight" ja "Living to Die", mutta ei päässyt kummallakaan kerralla finaaliin.

Diskografia

Albumit 
1997: Cottonfish Tales
1999: Liebling
2002: Deadly Happy
2005: Mr. Johnson, Your Room Is On Fire
2006: Mr. Johnson, Your Room Is On Fire (Version 2)
2007: The Collector
2008: Rediscovered
2012: Village Idiot

Singlet 
1997: Cruel
1997: Seven Days
1999: Glorious
1999: The Games We Play
2002: Shine
2002: End Of The World
2002: Waterfall
2005: Show Me XXXX
2006: Sing For Me
2007: A Little Bit Of Love
2007: Go For The Soul
2008: Lucky Star (mukana Carola Häggkvist)
2008: One Love (mukana Carola Häggkvist)
2009: Escape
2010: We Can Work It Out
2012: Lovelight
2014: Living to Die

Lähteet 
 Andreas Johnson Biography

Aiheesta muualla 

 Virallinen Internet-sivusto  

Ruotsalaiset laulajat
Vuonna 1970 syntyneet
Elävät henkilöt
Bumthang

Bumthang on yksi Bhutanin 20 piirikunnasta (dzongkhag). Se muodustuu neljästä laaksosta, joissa on monia ikivanhoja temppeleitä ja buddhalaisten pyhimysten syntymäpaikkoja. Bhutanin kuningassuvun esi-isä Pema Lingpa syntyi Bumthangissa.
Maaston korkeus on 2500–4000 metriä merenpinnasta. Tyypillisiä viljelykasveja ovat perunat, ohra, vehnä ja tattari.

Bumthangin piirikunnan pinta-ala on 2 611 neliökilometriä, ja sen pääkaupunki on Jakar. Vuonna 2010 piirikunnassa oli 17 500 asukasta.

Lähteet

Aiheesta muualla 
Piirikunnan kotisivu

Bhutanin piirikunnat
Chukha

Chukha on yksi Bhutanin 20 piirikunnasta (dzongkhag). Se sijaitsee maan länsiosassa, ja ainoa tieyhteys Intiaan kulkee sen läpi. Piirikunnassa on suuria vesivoimaloita. Vuosina 2002–2006 Chukhan vesivoimala tuotti 30 % maan vientituloista.

Chukhan piirikunnan pinta-ala on 1 728 neliökilometriä, ja sen pääkaupunki on Chukha. Vuonna 2010 piirikunnassa oli 81 400 asukasta.

Lähteet

Aiheesta muualla 

Bhutanin piirikunnat
Evankelis-luterilainen vapaakirkko Tanskassa

Evankelis-luterilainen vapaakirkko Tanskassa (tanskaksi: Den evangelisk-lutherske Frikirke i Danmark) on evankelis-luterilainen vapaakirkko Tanskassa. Kirkon jäsenmäärä on noin 140 henkeä. Se on jäsenenä Kansainvälisessä luterilaisessa neuvostossa.

Historia
Vapaakirkon ensimmäinen seurakunta perustettiin vuonna 1855 Kööpenhaminassa muutama vuosi sen jälkeen kun Tanskassa oli annettu uskonnonvapaus. Seurakunnan perusti pastori N. P. Grunnet. Perustajien mielestä tuolloin oli alkanut sekularisaatio Tanskan kansankirkossa. Seurakunnan nimeksi tuli "Kööpenhaminan Vapaa Ev.-Lut. Seurakunta". Vuoteen 1863 mennessä kirkolla oli jo 10 seurakuntaa ja noin 2000 jäsentä. Näitten hoidossa Grunnet turvautui maallikkosaarnaajiin.

Bornholmissa oli suuri joukko ihmisiä liittynyt sinne perustettuun tunnustukselliseen seurakuntaan pastori Tandbergin kera. Seurakuntaa johti maallikkosaarnaaja Christian Möller. Tandberg osoittautui opiltaan epäluterilaiseksi ja hän lähti Amerikkaan. Näitten välienselvittelyjen seurauksena Möller erosi kannattajineen Grunnetin johtamasta kirkosta ja perusti oman yhdistyksen liittyen myöhemmin takaisin kansankirkkoon. Grunnetin johtamissa seurakunnissa oli vuonna 1890 enää noin 840 jäsentä. Myös muut maallikkosaarnaajat tulivat tyytymättömiksi ja heidän mukanaan suurin osa jäljellejääneistä jäsenistä erosi vuonna 1895 Grunnetista ja perusti oman vapaakirkon.

Seurakunnat
1800-luvun lopussa syntyivät seurakunnat Kööpenhaminan lisäksi Sjællandiin, Langelandiin, Fyniin, Bornholmiin ja Jyllantiin. 1900-luku on ollut kirkolle nousua sekä laskua. Seurakunnista nuorin on Århusissa, jonne se perustettiin vuonna 1984. Nykyään seurakuntia on kaksi:
 Kööpenhamina ja Sjællanti: Martinskirken
 Århus ja Itä-Jyllanti: Gratiakirken
Muita saarnapaikkoja ovat Svendborg, Tullebølle ja Odense.

Lähteet

Aiheesta muualla 
http://www.vivit.dk/

Evankelis-luterilaiset kirkot
Kristinusko Tanskassa
Gøsta Esping-Andersen

Gøsta Esping-Andersen (s. 1947) on tanskalainen sosiologi. Esping-Andersen on perehtynyt hyvinvointivaltioon ja sen asemaan kapitalistisissa talouksissa. Esping-Andersen toimii professorina Pompeu Fabra yliopistossa Barcelonassa, Espanjassa.

Esping-Andersen tunnetaan parhaiten teoksestaan The Three Worlds of Welfare Capitalism (1990), jossa hän jakoi maailman erilaiset hyvinvointivaltiot kolmeen eri regiimiin. Esping-Andersenin jaottelussa hyvinvointivaltiot ovat joko liberaaleja (esimerkiksi Yhdysvallat), sosiaalidemokraattisia (Ruotsi) tai konservatiivis-korporatistisia (Saksa). 

Sosiologit
Tanskalaiset tieteilijät
Vuonna 1947 syntyneet
Elävät henkilöt
Otto Brunfels

Otto Brunfels (myös Brunsfels tai Braunfels, 1488 Mainz, Saksa – 23. joulukuuta 1534 Bern, Sveitsi) oli saksalainen teologi ja kasvitieteilijä. Carl von Linné nimesi hänet ”Kasvitieteen isien” joukkoon. Hän nimeämiensä kasvien tieteellisissä nimissä käytetään sen jälkeen liittettävää auktorilyhennettä Brunfels.

Lähteet

Aiheesta muualla 

Saksalaiset kasvitieteilijät
Saksalaiset teologit
Vuonna 1488 syntyneet
Vuonna 1534 kuolleet
Andrea Cesalpino

Andrea Cesalpino (, joskus myös Cesalpinus) (1524 tai 1525 – 23. helmikuuta, 1603) oli italialainen lääkäri, filosofi ja kasvitieteilijä. Hän esitti vuonna 1583 ensimmäisen yrityksen luokitella kasvit pelkästään niiden biologisten ominaisuuksien pohjalta. Modernin biologisen taksonomian 1600-luvun lopulla luoneet luonnontutkijat havaitsivat Cesalpinon ennakoineen merkittävästi heidän ajatuksiaan.

Cesalpinon nimeämien kasvien tieteellisissä nimissä käytetään nimen perään lisättävää auktorilyhennettä "Cesalpino".

Lähteet

Viitteet

Aiheesta muualla 

Italialaiset kasvitieteilijät
Italialaiset filosofit
Italialaiset lääkärit
Hawkins

Hawkins tarkoittaa muun muassa seuraavia:

Hawkins Island, saari Alaskan osavaltiossa Yhdysvalloissa
Hawkins-luokka (risteilijä), Britannian Kuninkaallisen laivaston risteilijäluokka
 HMS Hawkins, Hawkins-luokan risteilijä
 Mary Ann Hawkins, suomalainen yhtye

Sukunimi

Anthony Hope Hawkins, Anthony Hope (1863–1933), brittiläinen kirjailija
Augustus F. Hawkins (1907–2007), yhdysvaltalainen poliitikko
Barry Hawkins (s. 1979), englantilainen snooker-pelaaja
Cameron Hawkins (s. 1951), kanadalainen rock-muusikko
Cole Hawkins (s. 1991), yhdysvaltalainen näyttelijä
Coleman Hawkins (1904–1969), yhdysvaltalainen tenorisaksofonisti
Corey Hawkins (s. 1988), yhdysvaltalainen näyttelijä
Curt Hawkins (s. 1985), yhdysvaltalainen showpainija
Edwin Hawkins (1943–2018), yhdysvaltalainen gospelmuusikko
Erick Hawkins  (1909–1994), yhdysvaltalainen tanssija
Erskine Hawkins (1914–1993), yhdysvaltalainen jazzmuusikko
Fred Hawkins (1923–2014), yhdysvaltalainen golfpelaaja
Henry Hawkins (1817–1907), brittiläinen tuomari
Hersey Hawkins (s. 1966), yhdysvaltalainen koripalloilija
Jack Hawkins (1910–1973), brittiläinen näyttelijä
Jennifer Hawkins (s. 1973), australialainen missi
John Hawkins (1532–1595), englantilainen amiraali 
José Hugo Garaycoa Hawkins (1930–2018), perulainen katolinen piispa
Justin Hawkins (s. 1977), brittiläinen muusikko
Patrick Hawkins (1970–1998), Fat Pat, yhdysvaltalainen hip hop -artisti
Paul Hawkins (1937–1969), australialainen formulakuljettaja
Paula Hawkins (1927–2009), yhdysvaltalainen poliitikko
Paula Hawkins (s. 1972), romaanista Nainen junassa tunnettu brittiläinen kirjailija
Ronnie Hawkins (1935–2022), yhdysvaltalainen rock and roll -muusikko
Sally Hawkins (s. 1976), brittiläinen näyttelijä
Screamin’ Jay Hawkins (1929–2000), yhdysvaltalainen muusikko
Sophie B. Hawkins (s. 1957), yhdysvaltalainen laulaja
Taylor Hawkins (1972–2022), yhdysvaltalainen rock -muusikko
Trip Hawkins (s. 1953), yhdysvaltalainen liikemies

Kuvitteellisia henkilöitä 

D. L. Hawkins, televisiosarjassa Heroes

Katso myös
Hawking

Luettelot henkilöistä sukunimen mukaan
Jalokotkat

Jalokotkat (Spizaetus) on haukkojen heimoon kuuluva päiväpetolintusuku. Jalokotkiin kuului aiemmin enemmän lajeja, mutta 2000-luvulla osa lajeista on siirretty uuteen aasianjalokotkien (Nisaetus) sukuun.

Jalokotkalajit 
 Kuningasjalokotka (Spizaetus ornatus)
 Ritarijalokotka (Spizaetus tyrannus)
 Rotkokotka (Spizaetus isidori)
 Töyhtöjalokotka (Spizaetus melanoleucus)

Lähteet

Viitteet

Aiheesta muualla 
ITIS: Spizaetus 

Haukat
Hannes Lohi

Hannes Lohi (s. 14. lokakuuta 1974 Rovaniemen maalaiskunta) on Helsingin yliopiston eläinlääketieteellisen molekyyligenetiikan professori. Hän johtaa koirien geenien tutkimusryhmää. 

Lohi kirjoitti ylioppilaaksi 1993 Simon lukiosta ja valmistui filosofian maisteriksi Oulun yliopiston biokemian laitokselta 1999. Hän väitteli filosofian tohtoriksi Helsingin yliopistossa Juha Keren ryhmästä kunniamaininnalla vuonna 2002.

Lohi on työskennellyt akatemiatutkijana Helsingin yliopistossa ja Folkhälsanissa 2006–2008 ja sitä ennen tutkijana Kanadassa Torontossa lastensairaalassa 2003–2006. Hän on tutkinut koirien epilepsiaa, ja tutkimusryhmä, jossa hän Kanadassa työskenteli, on tunnistanut sitä aiheuttavan geenin, joka on myös ihmisellä. Hänen tutkimusryhmänsä sai vuonna 2010 rahoituksen koirien psyykkisten sairauksien tutkimiseen.

Lohi on Suomen Tiedeseuran jäsen vuodesta 2019.

Palkinnot ja tunnustukset 
 Suomen Akatemian palkinto tieteellisestä rohkeudesta 2007
 Vuoden nuori menestyjä, Suomen Nuorkauppakamarin palkinto, 2009
 Helsingin tiedepalkinto 2013

Julkaisut 
 The human solute carrier 26 family of anion exchangers , Helsingin yliopisto, 2002 (väitöskirja) myös verkkojulkaisuna

Lähteet 

Suomalaiset geneetikot
Helsingin yliopiston professorit
Vuonna 1974 syntyneet
Elävät henkilöt
Suomalaiset professorit
Didim

Didim on kaupunki Turkissa, Aydınin maakunnassa, Aigeanmeren rannalla. Kaupunki muodostaa on piirinsä maakunnanssa. Didimin kaupungin asukasluku on 47 872 ja koko piirin 59 939 vuonna 2012.

Kaupunki on saanut nimensä Didyman Apollonin temppelin mukaan, joka sijaitsee kaupungin alueella. Didim sijaitsee 123 km päässä Aydınin kaupungista.

Aiheesta muualla

Turkin kaupungit
Konttinen

Konttinen on suomalainen sukunimi, joka on muun muassa seuraavilla henkilöillä:

 Aili Konttinen (1906–1969), kirjailija
 Aulis Konttinen (1918–2004), rakennusmestari, talouspäällikkö ja sotakirjailija
 Carri Konttinen (s. 2000), voimamiesurheilija
 Gustaf Konttinen (1879–1943), liikemies ja kunniakonsuli
 Hannu Konttinen (1944–2016), kuvittaja, tietokirjailija, sarjakuvapiirtäjä ja mainonnan suunnittelija
 Heikki Konttinen (1826–1879), maanviljelijä ja valtiopäivämies
 Heikki Konttinen (1910–1988), kuvanveistäjä
 Helena Konttinen (1871–1916), saarnaaja
 Juhana Konttinen (1852–?), maanviljelijä ja valtiopäivämies
 Juho Konttinen (1878–1941), liikemies, huonekalutehtailija ja kirjailija
 J. H. Konttinen (1886–1961), lakitieteen lisensiaatti ja maatalousministeriön kansliapäällikkö
 Jukka Konttinen (s. 1961), kemisti ja professori
 Maija Konttinen (1873–1949), lastenkirjailija ja laulujen sanoittaja
 Markku Konttinen (s. 1963), rockmuusikko
 Markus Konttinen (s. 1957), taidemaalari, Kuvataideakatemian rehtori
 Matti Konttinen (1938–2013), toimittaja ja jazzmuusikko
 Mikael Konttinen (s. 1984), laulaja
 Moog Konttinen (s. 1950), muusikko
 Nuutti Konttinen, näyttelijä
 Pentti Konttinen (1932–1969), kirjailija
 Raimo Konttinen (s. 1939), kasvatustieteilijä, professori
 Riitta Konttinen (s. 1946), taidehistorian professori
 Samu Konttinen (s. 1973), F-Securen toimitusjohtaja 
 Seppo Konttinen (s. 1950), Yleisradion taloustoimittaja
 Seppo Konttinen (1930–1994), Osuuspankkien Keskuspankin pääjohtaja
 Sirkka-Liisa Konttinen (s. 1948), valokuvaaja
 Tero Konttinen (s. 1985), jääkiekkoilija
 Uolevi Konttinen (1912–2004), tekniikan tutkija, professori
 Yrjö T. Konttinen (28.9.1952 – 10.12.2014) lääketieteen professori

Lähteet
Parkkinen

Parkkinen on suomalainen sukunimi, joka on muun muassa seuraavilla henkilöillä:

 Emil Parkkinen (1878–1918), punakaartilaispäällikkö
 Juho Parkkinen (1898–1964), jääkärivänrikki ja heimosoturi
 Jukka Parkkinen (s. 1948), kirjailija
 Kauko Parkkinen (s. 1939), entinen työmarkkinajuristi ja tietokirjailija
 Keijo Parkkinen (s. 1965), suunnistaja
 Lassi Parkkinen (1917–1994), pikaluistelija
 Leena Parkkinen (s. 1979), kirjailija
 Marja-Leena Parkkinen (s. 1945), kirjailija
 Marko Parkkinen (s. 1970), yrittäjä ja liikemies
 Niko Parkkinen (s. 1999), jääkiekkomaalivahti
 Oskar Parkkinen (1876–1941), tukkukauppias
 Pekka Parkkinen (1940–1992), kirjailija ja kääntäjä
 Sami Parkkinen (s. 1962), kirjailija, kääntäjä ja dramaturgi
 Sami Parkkinen (s. 1974), valokuvaaja
 Seppo Parkkinen (s. 1957), dramaturgi ja käsikirjoittaja
 Sulo Parkkinen (1930–2013), jalkapalloilija
 Tapio Parkkinen (s. 1943), dramaturgi, käsikirjoittaja ja teatteriohjaaja
 Tiina Parkkinen (s. 1965), arkkitehti
 Tuomas Parkkinen (s. 1969), näytelmäkirjailija ja teatteriohjaaja
 Väinö Parkkinen (1902–1957), kauppaneuvos, Oskar Parkkisen poika
Alpha Condé

Alpha Condé (s. 4. maaliskuuta 1938 Boké, Ranskan Guinea) on guinealainen poliitikko ja Rassemblement du peuple de Guinée (RPG) -puolueen johtaja. Condé opiskeli Pariisin yliopistossa ja toimi myöhemmin oppositiojohtajana kotimaassaan. Condé valittiin presidentiksi vuoden 2010 presidentinvaalissa, jota pidettiin maan historian ensimmäisenä vapaana vaalina. 
Toisella kierroksella hävinnyt Cellou Dalein Diallo kieltäytyi tunnustamasta tulosta, ja eri ehdokkaiden kannattajien yhteenotoissa kuoli useita korkeimman oikeuden pohtiessa vaalin tulosta.

Korkein oikeus vahvisti vaalien tuloksen joulukuun alussa 2010.

19. heinäkuuta 2011 Condén taloa tulitettiin ja ammuttiin raketilla. Hyökkäyksen jälkeen pidätettiin lukuisia entistä sotilasjunttaa lähellä olleita sotilaita.

Condé valittiin jatkokaudelle lokakuussa 2015. Opposition ehdokkaat epäilivät vaalivilppiä eivätkä hyväksyneet tulosta.

5. syyskuuta 2021 Condén hallitus kaatui sotilasvallankaappauksen johdosta.

Lähteet

Guinean presidentit
Vuonna 1938 syntyneet
Elävät henkilöt
Tietokilpailun maailmanmestaruuskilpailut

Tietokilpailun maailmanmestaruuskilpailut (World Quizzing Championship) on kansainvälisen tietokilpailujärjestön International Quizzing Associationin (IQA) vuosittain järjestämä henkilökohtainen tietokilpailu. Se on järjestetty vuosittain vuodesta 2003 alkaen. Vuodesta 2006 alkaen kilpailu on järjestetty joka kesäkuun ensimmäisenä lauantaina. Kilpailu käydään niin sanottuna kotiratakilpailuna eli kilpailijat osallistuvat kisaan samana päivänä kukin omassa kotimaassaan. Vuonna 2016 kisapaikkoja oli 45 maassa yhteensä 125 ja kilpailijoita yli kaksituhatta..

Mitalistit 

Eniten maailmanmestaruuksia ovat voittaneet englantilaiset Kevin Ashman (viisi mestaruutta) ja Pat Gibson (neljä mestaruutta). Muut mestarit ovat englantilaiset Olav Bjortomt, Jesse Honey ja vuonna 2010 kuollut Mark Bytheway sekä intialainen Vikram Joshi.

Kilpailujärjestelmä 

Maailmanmestaruuskilpailuissa kukin kilpailija saa vastattavakseen 240 kirjallista kysymystä, jotka useimmissa maissa on käännetty kilpailijoiden äidinkielelle. Kysymykset on jaettu kahdeksaan eri kategoriaan, ja vastausaikaa on yhteensä kaksi tuntia. Kunkin kilpailijan yhteispisteisiin lasketaan hänen seitsemän parhaan kategoriansa pisteet. Kategorioiden nimet ovat: kulttuuri, viihde, historia, elämäntapa, media, luonnontiede, urheilu ja maailma.

Lähteet 
 http://www.worldquizzingchampionships.com/
 http://tietokilpailuyhdistys.nettisivut.fi/menneet-tietokilpailut/

Viitteet

Aiheesta muualla 
 World Quizzing Championships 2004: Tulokset
 World Quizzing Championships 2005: Tulokset
 World Quizzing Championships 2006: Tulokset
 World Quizzing Championships 2007: Tulokset
 World Quizzing Championships 2008
 World Quizzing Championships 2009
 World Quizzing Championships 2010 
 
   IQA Norway - kaikki MM-tulokset
  IQA Belgium 
  IQA Great Britain
  IQA United States 
  SQON/IQA Netherlands 

Maailmanmestaruuskilpailut
Maailmanmestaruuskilpailut
Kirill Petrov

Kirill Andrejevitš Petrov (, s. 13. huhtikuuta 1990 Kazan, Venäjän SFNT, Neuvostoliitto) on venäläinen jääkiekkoilija, pelipaikaltaan laitahyökkääjä. Hän edustaa KHL-seura Ak Bars Kazania.

Ura
Petrov on Ak Bars Kazanin kasvatti. Hän pelasi seurassa ensimmäiset ottelunsa kaudella 2006–2007 Venäjän superliigassa. Tuolloin tilille kertyi yhdeksän ottelua, joissa syntyi tehot 1+1=2. Kaudella 2007–2008 hän pelasi jo 47 ottelua pääsarjassa. Kauden päätteeksi New York Islanders varasi Petrovin kolmannella kierroksella numerolla 73 vuoden 2008 NHL:n varaustilaisuudessa.

Kaudella 2008–2009 Petrov pelasi Kazanissa vain kuusi ottelua ja oli voittamassa sarjan mestaruutta. Kauden 2009–2010 hän pelasi pääosin Vysšaja Ligassa Kazanin farmiseurassa Neftjanik Almetjevskissa. Kausi päättyi jälleen mestaruusjuhliin Petrovin pelatessa kolme pudotuspeliottelua.

Kesken kauden 2010–2011 Petrov myytiin Kazanista KHL:n uuteen seuraan Jugra Hanty-Mansijskiin suuremman peliajan toivossa. Kaudeksi 2011–2012 hän siirtyi takaisin Kazaniin.

Lähteet

Venäläiset jääkiekkoilijat
Ak Bars Kazanin pelaajat
New York Islandersin varaamat pelaajat
Vuonna 1990 syntyneet
Elävät henkilöt
Äänen tallennus

Äänen tallentamisella tarkoitetaan puheen, musiikin tai muun ääniaineksen tallennusta myöhemmin toistettavaan muotoon, tai siirtämistä alkuperäisestä toiseen formaattiin. Ääntä voidaan tallentaa usealla eri tavalla: mekaanisesti, magneettisesti tai optisesti.

Digitaalisessa tallentamisessa ääni muutetaan mikrofonin kautta numeeriseen muotoon. Äänen tallentamisessa käytettäviä tiedostomuotoja ovat muun muassa WAV, MP3 ja FLAC.

Ensimmäinen laite, joka myös toisti tallentamaansa ääntä, oli Thomas Alva Edisonin kehittämä fonografi, joka perustui mekaaniseen äänentallennukseen. Tätä ennen ranskalainen Édouard-Léon Scott de Martinville oli patentoinut vuonna 1857 fonoautografin, joka muutti äänen visuaaliseen muotoon. Fyysisille levyille tallentaminen tuli mahdolliseksi gramofonin keksimisen myötä 1889.

Äänentallennuksella tuotettua esitystä voi kutsua myös äänitteeksi, magneettinauhaan tehtyä äänentallennusta voi kutsua nauhoitteeksi.

Studioäänitys 

Musiikin äänittäminen perustui alkuaikoina siihen, että koko yhtye äänitti harjoittelemansa kappaleen samalla kerralla samalle ääniraidalle. Tämä oli yleistä vielä 1960-luvulle asti, mistä alkaen moniraitaäänitys on vakiintunut. Moniraitaäänityksessä kaikki äänet ja soittimet voidaan äänittää erikseen, ja ne lopulta masteroidaan samalle äänitteelle.

Katso myös 
 Ääni
Elokuvan historia
Äänenpakkaus
Tallennetuotanto
Vinyylilevy
Magnetofoni
C-kasetti
CD-levy
DVD-levy
DAT-nauha
MP3

Lähteet

Aiheesta muualla 

Ääni
Stefanie Köhle

Stefanie Köhle (s. 6. kesäkuuta 1986) on itävaltalainen alppihiihtäjä, joka edustaa Ski-Club Fliessiä.

Köhle voitti Eurooppa-cupin suurpujottelucupin kaudella 2007–2008.

Alppihiihdon maailmancupissa Köhle kilpaili ensimmäisen kerran Söldenin suurpujottelussa 27. lokakuuta 2007 sijoittuen 24:nneksi. Kymmenen parhaan joukkoon hän sijoittui ensimmäisen kerran Åren suurpujottelussa maaliskuussa 2009 oltuaan yhdeksäs. Ensimmäisen palkintokorokesijoituksensa Köhle saavutti kaudella 2012–2013 oltuaan kolmas Söldenin suurpujottelussa.

Lähteet

Aiheesta muualla 
Stefanie Köhlen kotisivut

Itävaltalaiset alppihiihtäjät
Vuonna 1986 syntyneet
Elävät henkilöt
Caterham Racing

Caterham Racing (aiemmin nimillä EQ8 Caterham Racing ja Caterham Team AirAsia) oli malesialainen formulatalli, joka kilpaili GP2- ja Aasian GP2-sarjoissa kausina 2011–2014. Tallin perusti Caterham F1-tallin entinen tallipäällikkö Tony Fernandes. Caterham Racing toimi Leafieldissa samoissa tiloissa Caterham F1:n kanssa.

Historia 

Talli hyväksyttiin GP2-sarjaan syyskuussa 2010 korvaamaan sarjasta vetäytyneen Durangon. Talli kilpaili myös Aasian GP2-sarjassa.

Ensimmäisellä kaudella kuljettajina ajoivat Luiz Razia ja Davide Valsecchi. Valsecchi ajoi tallin avausvoiton Monacon kilpailusta. Talli saavutti debyyttikaudellaan voiton lisäksi kolme muuta palkintosijaa, yhden paalupaikan, nopeimman kierroksen ja 49 pistettä.

Kaudella 2012 tallissa ajoivat Rodolfo González ja Giedo van der Garde. Talli saavutti kaksi voittoa, kaksi paalupaikkaa, kaksi nopeinta kierrosta ja 166 pistettä. Vuonna 2013 Alexander Rossi ajoi tallille yhden voiton, joka sijoitti tallin loppupisteissä yhdeksänneksi. Talli vetäytyi sarjasta vuoden 2014 päätteeksi sijoittuen lopputuloksissa 11:ksi.

GP2-tulokset 

• GP2-finaali 2011 oli GP2-kauden 2011 ulkopuolinen finaali.

Aasian GP2 -tulokset

Logot

Lähteet 

GP2-tallit
The Hindu

The Hindu on englanninkielinen Intiassa päivittäin ilmestyvä sanomalehti. Sen katsotaan olevan kallellaan keskusta-vasemmistoa päin. Loppuvuodesta 2019 lehden levikki oli 1 176 597 kappaletta, mikä tekee siitä The Times of India -lehden jälkeen maan suurimman englanninkielisen lehden.

The Hindu oli yksi ensimmäisistä intialaisista sanomalehdistä, joka avasi omat internetsivunsa vuonna 1995.

Lehden perusti Ganapathy Subramania Iyer Chennaissa vuonna 1878 ja aluksi se ilmestyi viikottain, mutta ilmestymistiheys nousi päivittäiseksi 1889.

Vuonna 2018 lehden päätoimittajaksi nimitettiin Suresh Nambath.

Lähteet

Intialaiset sanomalehdet
New World Order (Megadethin kappale)

New World Order on yhdysvaltalaisen thrash metal -yhtye Megadethin kappale. Se nauhoitettiin albumin Countdown to Extinction studiosessioiden aikana, mutta se annettiin Zoetropen käyttöön yhtyeen kolmannelle albumille Mind Over Splatter vuonna 1993.

Megadethin versio kappaleesta (joka tuohon aikaan oli vielä demovaiheessa) ei ilmestynyt yhtyeen julkaisuilla ennen Hidden Treasuresin Japanin painosta vuonna 1995. Viimeinen versio kappaleesta ilmestyi Duke Nukem 3D:n soundtrackilla Duke Nukem: Music to Score By vuonna 1998. Kappale julkaistiin vielä kertaalleen lopullisessa muodossaan albumin Hidden Treasures remasteroidulla versiolla vuonna 2007, jonka kappalelista on identtinen yli kymmenen vuoden takaiseen Japanin painokseen. Kappaleen demoversio julkaistiin Youthanasian remasteroidulla painoksella vuonna 2004.

New World Orderin uudelleenäänitetty versio löytyy Megadethin tulevalta studioalbumilta TH1RT3EN.

Kokoonpano
Dave Mustaine - laulu, kitarat 
Marty Friedman - kitarat
Nick Menza - rummut
David Ellefson - bassokitara

Lähteet 

Vuoden 2004 kappaleet
Megadethin kappaleet
Wangdue Phodrang (piirikunta)

Wangdue Phodrang on yksi Bhutanin 20 piirikunnasta (dzongkhag). Piirikunnan pääkaupunki on Wangdue Phodrang.

Aiheesta muualla 

Bhutanin piirikunnat
Vågsøy

Vågsøy on kunta Sognin ja Fjordanen läänissä Norjassa. Kunnan hallinnollinen keskus on Måløyn kylä. Kunnan sisäosassa oleva vuono on nimeltään Nordfjord. Kunnassa oli vuoden 2018 lopussa 5 970 asukasta.

Vågsøyn kunta on Norjan toiseksi suurin kalastuskunta.

Kyliä Vågsøyn kunnassa 
 Bryggja
 Degnepoll
 Holvik
 Kvalheim
 Langenes
 Måløy
 Raudeberg
 Refvik
 Silda
 Tennebø
 Totland
 Vedvik
 Vågsvåg

Lähteet

Aiheesta muualla
Meilahden kolmiosairaala

Meilahden kolmiosairaala on Helsingin ja Uudenmaan sairaanhoitopiirin (HUS) uusin sairaala, jonka käyttö alkoi marraskuussa 2010. Sairaala kuuluu HYKS-sairaanhoitoalueeseen. Sairaala sijaitsee Helsingin Meilahdessa, osoitteessa Haartmaninkatu 4. Sairaalalla on yhteinen sisäänkäynti Meilahden tornisairaalan kanssa. Sairaalan nimi tulee rakennuksen ja sisäpihan muodosta.

Meilahden kolmiosairaalassa on vuodeosasto-, poliklinikka-, dialyysi- ja päiväsairaalatoimintaa sekä niiden tarvitsemat tukipalvelut. Pohjakerroksessa on magneettikuvausyksikkö.

Kolmiosairaalan vuodeosastoilla on yhteensä 226 vuodepaikkaa ja päiväsairaalassa 29 hoitopaikkaa. Potilashuoneet ovat 1–2 hengelle, ja niiden tekninen varustus on suunniteltu palvelemaan sekä infektiopotilaiden että myös infektioherkkien potilaiden hoitoa. Uutta tekniikkaa on muun muassa hoitajakutsu, jossa potilaan hälytys tulee kanslian sijaan hoitajan kännykkään ja asia tulee kuulluksi heti sekä potilaan käytössä oleva monitoimipääte.

Päiväsairaala  

Päiväsairaalassa hoidetaan potilaita, jotka ennen on kutsuttu vuodeosaston yhteydessä toimineelle poliklinikalle ja hoidettu muun toiminnan ohessa. Nyt heitä varten on oma, juuri tähän toimintaan keskittyvä henkilökunta. Päiväsairaala on auki arkisin klo 7-21.

Päiväsairaalaan tullaan vaativiinkin toimenpiteisiin,  kuten sydämen tahdistimen laittoa tai vaikkapa maksan tai munuaisten näytepalan ottoa varten tai rytminsiirron jälkiseurantaan tai saamaan syöpälääkehoitoa, verivalmisteita tai suonensisäistä lääkehoitoa.  

Päiväsairaalassa suunnitellaan hoidettavan noin 18 000 potilasta joka vuosi. Päiväsairaalassa on 29 hoitopaikkaa.

Poliklinikka  

Meilahden kolmiosairaalan suurpoliklinikan 51 vastaanottohuonetta palvelevat lukuisten erikoisalojen potilaita. Vastuu potilaan hoidosta säilyy sillä erikoisalalla, jolla hänen lääkärinsä työskentelee, ja erikoislääkärit käyvät poliklinikalla tapaamassa potilaitaan. Muuten poliklinikka toimii pääosin hoitajavetoisesti, ja siellä on yksi oma lääkäri.

Elinsiirrot Kirurgisesta sairaalasta Meilahteen  

Elinsiirto- ja maksakirurgian vuodeosasto potilaineen on siirtynyt Kolmiosairaalan viidenteen kerrokseen marraskuussa 2010. Leikkaukset tehdään nyt Meilahden sairaaloiden yhteydessä olevissa leikkaussaleissa.

Sairaalan katolla on laskeutumisalusta ambulanssihelikoptereita varten .

Lähteet

Aiheesta muualla 
 Meilahden kolmiosairaala (hus.fi)

Meilahti
Helsingin sairaalat
HUS
ILOQ

iLOQ Oy on suomalainen yritys, joka kehittää, valmistaa ja markkinoi digitaalisia lukitusratkaisuja, jotka yhdistävät nykyaikaisen mekatroniikan sekä tietoliikenne- ja ohjelmistoteknologian. 

iLOQ oli Sievi Capitalin omistuksessa, kunnes se myytiin syksyllä 2019 ruotsalaiselle pääomasijoitusyhtiö Nordic Capitalille.

Historia 
iLOQ perustettiin vuonna 2003. Mika Pukari aloitti kehitystyön vuonna 2004 tavoitteenaan kehittää lukitusratkaisu, jolla ei olisi perinteisten lukitustapojen heikkouksia. Suuri ongelma tyypillisesti perinteisissä mekaanisissa lukitusratkaisuissa on avaimen katoaminen.

iLOQ:n ensimmäinen lukitusjärjestelmä S10 tuotiin markkinoille syksyllä 2007. Lukitusjärjestelmän ytimenä on sähkömekaaninen lukkosylinteri. Lukkosylinteri on omavoimainen, sillä avaimen työntöliike tuottaa avaimen ja lukon tarvitseman sähköenergian, joten ulkoisia virtalähteitä, kaapelointeja tai paristoja ei vaadita. Avaimet ja lukot ovat uudelleenkäytettäviä.

Yhtiön liikevaihto oli vuonna 2017 noin 40,3 miljoonaa euroa. iLOQ:n lukkoja on myyty vuoteen 2016 mennessä noin 400 000 Pohjoismaihin sekä Keski-Eurooppaan.

iLOQ solmi vuodenvaihteessa 2018–2019 kaksivuotisen sponsorisopimuksen F1-ajaja Kimi Räikkösen kanssa.

Tuotteet 
iLOQ-lukot ovat omavoimaisia, joten ulkoisia virtalähteitä, kaapelointeja tai paristoja ei vaadita lukkoon. Avaimet ja lukot ovat uudelleenkäytettäviä. Mekaanisesti iLOQ:n  avaimet ja lukkosylinterit ovat samanlaisia. Ne näyttävät perinteisiltä mekaanisilta avaimilta ja sylintereiltä, mutta ovat ohjelmoitavia ja toimivat sähköisellä tunnistuksella.

Syksyllä 2015 iLOQ julkaisi verkkoratkaisun, joka mahdollistaa iLOQ S10 -lukitusjärjestelmän laajentamisen etähallittavaksi kulunohjausjärjestelmäksi. Järjestelmän myötä samaa avainta voidaan hallinnoida ja käyttää niin omavoimaisen peruslukon kuin myös sähköistetyn etälukijalla toimivan oven avaamiseen.

iLOQ on kehittänyt kännykästä virtansa saavan älylukon: iLOQ S50-lukko hyödyntää NFC-teknologiaa lukemalla kulkuoikeuden, kun puhelimelta kosketetaan oven nuppia. Vääntönuppi vapautuu käännettäväksi, jos puhelimen omistajalla on pääsyoikeus. Älylukko voidaan pilvipalvelun kautta ohjelmoida myös siten, että se avautuu vain tiettynä hetkenä päivässä tai vain tiettynä päivänä. Lukon avainvaltuuksia voi vaihdella rajattomasti.

Yritys lanseerasi iLOQ S5:n Pohjoismaissa vuonna 2019 ja Keski-Euroopassa vuonna 2020. Tämä ainutlaatuinen ratkaisu mahdollistaa uudenlaisen yhdistettävyyden ja helppokäyttöisyyden erityisesti niille asiakkaille, jotka hallinnoivat suurta lukko- ja avainmäärää sekä erilaisiin käyttötarkoitukseen sopivia tiloja.

Lähteet

Aiheesta muualla 
 iLOQ

Suomalaiset rakennustuotevalmistajat
Lukot
Jussi Pesonen (toimitusjohtaja)

Jussi Heikki Pesonen (s. 24. marraskuuta 1960 Helsinki) on suomalainen diplomi-insinööri, joka toimii metsäteollisuusyhtiö UPM:n toimitusjohtajana.

Ura
Pesonen on valmistunut prosessitekniikan diplomi-insinööriksi Oulun yliopistosta vuonna 1988. Hän aloitti UPM:n palveluksessa vuonna 1987. Pesonen on toiminut UPM:n johtotehtävissä neljällä eri tehdaspaikkakunnalla. Vuosina 1998–2000 hän oli Kaukaan tehtaanjohtajana ja 2000–2001 Shottonin paperitehtaan johtajana Isossa-Britanniassa. Hän on toiminut myös yhtiön sanomalehtipaperit-tuoteryhmän ja paperitoimialojen johtajana. Vuosina 2001–2004 Pesonen toimi UPM:n operatiivisista toiminnoista vastaavana varatoimitusjohtajana ja yhtiön toimitusjohtajaksi hänet valittiin tammikuussa 2004. Pesosen johdolla UPM on määritellyt strategiaansa uudelleen paperin kulutuksen supistuessa Euroopassa.

Pesonen toimi UPM:n hallituksen jäsenenä vuosina 2007–2020. Hän on kuulunut myös suomalaista metsäteollisuutta edustavan Metsäteollisuus ry:n hallitukseen vuodesta 2003 ja toimii sen varapuheenjohtajana. Pesonen toimi hallituksen puheenjohtajana vuosina 2006–2008 ja 2014–2017. Pesonen on metsäteollisuuden eurooppalaisen etujärjestön CEPI:n (Confederation of European Paper Industries) hallituksen jäsen ja on toiminut puheenjohtajana kauden 2012−2013. Lisäksi Jussi Pesonen on jäsen innovatiivisen liiketoimintayhteistyön Kiina-Suomi komiteassa (China-Finland Committee for Innovative Business Cooperation) ja toinen sen metsätyöryhmän kahdesta puheenjohtajasta. 

Aiemmin Pesonen on toiminut mm. Keskinäinen Eläkevakuutusyhtiö Ilmarisen hallituksen puheenjohtajana vuosina 2012–2015, Keskuskauppakamarin ja Kansainvälisen kauppakamarin Suomen osaston (ICC Finland) hallitusten puheenjohtajana vuosina 2017–2021 ja Maailman kestävän kehityksen yritysneuvoston WBCSD:n (World Business Council for Sustainable Development) Forest Solutions Groupin toisena puheenjohtajana vuosina 2014–2015.

Metsäteollisuuden etujärjestöjen johtajana Pesonen on korostanut teollisuudenalan hyvää ympäristösuorituskykyä sekä tulevaisuudenmahdollisuuksia osana biotalouden kehitystä.

Lähteet

Suomalaiset yritysjohtajat
Suomalaiset insinöörit
Vuonna 1960 syntyneet
Elävät henkilöt
McLaren MP4-25

Mclaren MP4-25 oli Mclaren-tallin käyttämä auto kaudella 2010. Kuljettajina olivat hallitseva maailmanmestari Jenson Button ja Lewis Hamilton. Yhteensä autolla voitettiin viisi kilpailua. Valmistajien MM-sarjassa talli sijoittui toiseksi.

Formula 1 -kausi 2010
M4/25
Ajlun (kuvernementti)

Ajlun (محافظة عجلون) on yksi Jordanian kahdestatoista kuvernementista.. Kuvernoraatti sijaitsee maan pääkaupungin Ammanin pohjoispuolella. Sen pinta-ala on 420 neliökilometriä ja pääkaupunki Ajlun‎. Alueella eli vuonna 2008 yhteensä 134 500 ihmistä.

Lähteet 
 

Jordanian kuvernementit
Selje

Selje on kunta Sognin ja Fjordanen läänissä Norjassa. Kunnan hallinnollinen keskus on 685:n asukkaan Seljen kylä. Tammikuussa 2013 tehdyn väestönlaskennan mukaan koko kunnassa oli 2 789 asukasta. Kunnan vieressä sijaitsee Nordfjord.

Kyliä Vågsøyn kunnassa 
 Barmen
 Ervik
 Flatraket
 Hoddevik
 Håvik
 Leikanger

Lähteet

Aiheesta muualla

Sognin ja Fjordanen läänin kunnat
Varvi (Raahe)

Varvi on kaupunginosa Raahessa. Se sijaitsee merenrannalla 3 kilometriä kaupungin keskustasta etelään. Nimensä kaupunginosa on saanut alueella 1800-luvulla sijainneista telakoista eli varveista. Merenrannalle rakennetaan uusi omakotitaloalue. Alueella toimii aktiivinen Varvi-Välikylä kyläyhdistys.

Lähteet

Aiheesta muualla 
 Varvi-Välikylä kyläyhdistys ry

Raahen kaupunginosat
Amnesty-lehti

Amnesty-lehti oli Amnesty International -järjestön Suomen osaston julkaisu. Lehden julkaisu lopetettiin vuoden 2017 jälkeen. Lehdessä käsiteltiin laajasti ihmisoikeusaiheita. Amnesty-lehti oli Kulttuuri-, mielipide- ja tiedelehtien liiton Kultti ry:n jäsen.

Lähteet

Aiheesta muualla
 Amnesty-lehti

Suomalaiset järjestölehdet
Laakspohjan kartano

Laakspohjan kartano (ruots. Laxpojo gård) on kartano Lohjan keskustan koillispuolella Pappilanselän toisella puolella Moisionlahden pohjoisrannalla. Kartano on perustettu 1556 Kustaa Vaasan kuninkaankartanoksi Laakspohjan kylän viidestä talonpoikaistilasta. Kruunu omisti tilan 1556–1559, sen jälkeen Juhana-herttua 1559–1562 ja valtaneuvos Nils Boije 1563. Sen jälkeen tilalla on ollut runsaasti omistajia, muun muassa Magnus Linder ja hänen jälkeläisensä vuodet 1846–1906 ja vuodesta 1911 Max H. van Gilse van der Pals ja hänen jälkeläisensä. 

Kartanon ympärillä levittäytyy viljelyaukea. Kartanoon vie Lempolantieltä kilometrin mittainen tammikuja, joka on merkitty karttaan jo 1683. Nykyiset rakennukset ovat pääosin 1910-luvulta ja säilyneet hyvin alkuperäisessä asussaan. Päärakennuksen ovat suunnitelleet Valter ja Ivar Thomé, ja se on tyyliltään ruotsalaisvaikutteista jugendia, yksi Suomen harvoja jugend-tyylisiä kartanorakennuksia. Kartanon puiston on suunnitellut puutarha-arkkitehti Svante Olsson. 

Kartanon, jonka päätuotantosuunta on hevostalous, nykyisiin omistajiin kuuluvat Nina van der Pals, joka vastaa kartanon alueella toimivasta ratsastustallista, ja hänen isänsä Max van der Pals. Nina van der Palsin puoliso on MTK:n aiempi puheenjohtaja Michael Hornborg.

Laakspohjan kartanossa kuvattiin elokuvaa  Siltalan pehtoori.

Lähteet

Aiheesta muualla
 
Lohjan kartanot
Lohjan historia